
AUCTOR. 


PRAEFATIUNCULA. 


Remediorum  epispasticorum  usum  non  modo  an- 
tiquissimis artis  salutaris  fuisse  notum,  sed  omni 
etiam  aevo  maximi  aestimatum,  nemo  sane  est, 
qui  ignoret.  Materiae  medicae  et  chirurgicae  the- 
saurum perlustrantes  alia  quidem  epispastica  alus 
praelata,  imo  nova  prioribus  addita,  alia  magis 
neglecta,  attamen  nullum  eorum  ex  remediorum 
apparatu  plane  relegatum  esse,  videmus.  Etiamsi 
generalis  epispasticorum  effectus,  quatenus  ad  uni- 
versum organismum  spectat,  differentias  essentiales 
exhibere  non  videtur,  fateri  tamen  debemus,  aha 
aliis  non  solum  esse  efficaciora,  verum  etiam  non- 
nullis specifici  quidquam  inesse,  quod  efficiat,  ut 
usus  eorum  singularibus  morborum  formis  magis  re- 
spondeat, quam  reliquorum.  Quibus  reputatis,  haud 
alienum  existimavi,  tirocinium  meum  in  describendo 
remedio  epispastico  ponere,  quod,  quum  a recen- 

tioribus  minoris  putari  rariusque  adhiberi  soleat, 
quam  a veterioribus,  non  indignum  mihi  videtur, 
ut  in  pristinam  dignitatem  restituatur,  urticcitionem 

innuo.  Qui  forte  hasce  pagellas  legant,  benevole 

% 

excusent  velim,  si  descripta  invenerint,  quae  omit- 
tenda, vel  omissa,  quae  describenda  fuissent. 


Epispastica  remedia  generatim  ea  nobis  dicuntur,  quae, 
cutis  irritationem,  ruborem,  inflammationem  efficiendo, 
partim  humorum  affluxum  ad  eam  alliciunt  et  secretionem 
pathologicam,  aut  bullas  aut  pustulas,  liquore  vario  im- 
pletas, aut,  si  fortius  atque  diutius  agant,  suppurationem 
inducunt,  partim  stimulos  morbificos  ab  aliis  organis, 
tam  externis  quam  internis,  derivant,  itaque  antagonismi 
lege  vim  salutarem  exserunt.  Veteriores  epispasticorum 
notionem  limitibus  aliquanto  arctioribus  restrinxisse  vi- 
dentur; Galenus  enim  (de  curat,  morbor.  sect.  50,  c.  s.) 
„epispasticum,  ait,  specialiter  nominari  medicamentum 
aridum  inspersile  ad  malignorum  ulcerum  curationem  non 
inefficax/4  Nostrates  notionem  amplificarunt,  quippe  qui 
non  arida  tantum  sed  humida  quoque,  imo  liquida  reme- 
dia (oleum  crotonis,  oleum  sinapeos  cet.)  huc  referant. 


§•  2. 

' , 

Urticatio,  remediis  epispasticis  adnumeranda,  auctore 
Castellio  (Lexicon  medicum.  Norimberg. -1682.  pag. 
1189)  graece  axctXycpt&fiog  dici  posset,  ab  „<xxaX^<fij“ 


urtica.  Idem  auctor  operationem  esse  dicit  chirurgicam, 
qua  membra  corporis  urticis  recentibus  percutiantur  ad 
revocandum  calorem;  provocans  ad  ea,  quae  Celsus 
(Lib.  III.  c.  28)  hac  de  operatione  retulit.  Facile  autem 
est  intellectu,  definitionem  a Castellio  editam  eatenus 
esse  mutandam,  ut  operationem  non  ad  revocandum  ca- 
lorem, sed  ad  efficiendam  cutis  irritationem  quandam 
institui  dicamus;  ceterum  operatio  chirurgica  sensu  stri- 
ctiore perperam  nominatur,  quippe  quae  neque  propriis 
perficiatur  instrumentis,  neque  morbis  externis  solis  me- 
deri conetur. 


§.  3. 

Urticationis,  ut  remedii  epispastici,  usus  ad  curanda 
varia  morborum  genera  jam  vetustissimis  medicis,  quod 
supra  adnotavi,  innotuit.  Quid  mirum!  Vis  illa  urens 
urticae  neminem  latere  poterat,  qui  semel  manu  plantam 
tetigerat.  Praeterea  antiquiores  haud  dubie  eam  ob  cau- 
sam urticationem  praeferebant  multis  aliis  epispasticis, 
quod  illa  promptissime  effectum  suum  exserit,  haec  autem 
magis  minusve  longo  indigent  tempore,  priusquam  acre 
eorum  principium  debitam  efficacitatem  manifestat.  Cel- 
sus, qui  primus  distinctam  urticationis  mentionem  fecisse 
-videtur  (L.  c.),  hanc  agendi  rationem  omnium  reliquorum 

v , ' , - ... 

epispasticorum  usui  praeponendam  censet,  si  post  apo- 
plexiam paralysis  singularium  membrorum  remanserit. 
Magnam  dignitatem  veteres  urticationi  tribuisse,  ex  eo 
ratiocinari  licet,  quod  Aretaeus  Cappadox,  qui  me- 
dendi simplicitate  excelluit,  multaque  supervacua  e praxi 
medica  submovit,  hoc  remedio  medicum  carere  vix  posse, 
censebat.  Saeculo  decimo  sexto  Cardanus,  Paracelso 

aequalis,  in  laudanda  urticatione  modum  adeo  excessit, 
ut  verba  ejus  jocosa  magis  quam  vera  videantur;  mam- 
mas enim  puellae  virginis,  si  urticis  caedantur,  lac  edere 
posse,  affirmat  (cf.  Sprengel,  Gesch.  d.  Arzneik.  1801. 
Bd.  III.  S.  334).  Utrum  auctor  haec  omnino  finxerit, 
an  specie  deceptus  fuerit,  dirimere  nequimus.  Idem  urti- 
cationem  remediis  melancholiae  medentibus  interponit. 
Baco  Verulamiensis  (Opp.  omnia.  1665.  pag.  54b), 
Caldani  auctoritate  nixus,  iis  remediis  urticationem  ac- 
censet,  quae  facultatem  habeant  attractivam  ad  partes 
exteriores  et  debitam  nutrimentorum  distributionem  per 
corpus  adjuvent.  Postea  in  curandis  morbis  alia  epispastica 
palmam  praecipere  coeperunt  urticationi,  quae,  quamquam 
debitus  honor  nequaquam  ei  derogabatur,  rarius  in  usum 
vocari  solebat.  Utrum  causa  in  eo  fuerit,  quod  urtica- 
tionis  administratio  quandam  crudelitatis  speciem  prae  se 
ferre  medicis  videbatur,  an  in  eo,  quod  non  quovis  anni 
tempore  urticae  recentes  in  promptu  sunt,  in  suspenso 
relinquendum  est.  Morbi,  quos  hoc  remedio  impugnare 
consueverant  medici,  maximam  partem  chronici  erant, 
cum  diminuta  vitalitatis  manifestatione  conjuncti,  imprimis 
paralyses,  contra  has  enim  medio  saeculo  superiore  v. 
Swieten  (Commentar,  in  Herm.  Boerhav.  Aphor. 
T.  III.  p.  388),  Hufeland,  Arnemann  (Hufeland’s 
Journ.  Bd.  XV.  St.  2 S.  154),  Behr,  alii  urticationem 
commendabant  et  cum  successu  adhibebant.  Praeterea 
id  auxilii  gemis  contra  rheumatismos  pertinaciores,  impo- 
tentiam virilem,  dysuriam,  melancholiam,  lethargiam  in  usum 
vocabatur,  quod  opera  therapeutica  et  pharmacologica 
tum  temporis  edita  nobis  persuadent.  Applicatio  urtica- 
tionis  contra  acutos  morbos  recentiori  demum  aevo  deberi 

videtur,  nam  veteres  nulla  hujus  testimonia  scripta  reli- 
querunt. Spiritus,  qui  perbonam  de  urticationis  usu  in 
morbis  febrilibus  commentationem  edidit  (Urtication  in 
fieberhaften  Krankheiten.  S.  Rusts  Magazin,  Bd.  XVII, 
1.  1824.  S.  150  ff.),  primum  eorum,  qui  in  morbis  acu- 
tis hoc  remedio  usi  sint,  fuisse  dicit  Homobonum  Pi- 
sonem, professorem  Patavinum,  cujus  ,, Spicilegium  cu- 
rationum morborum “ anno  1742  in  lucem  edebatur. 
Elidaeus  Paduanus  urticatione  utendum  esse  censuit, 
ad  variolarum  efflorescentiam  apud  teneros  infantes  ad- 
juvandam. Multo  majorem  dignitatem  Schvvarz  (S. 
Hufelands  Journ.  XV.  St.  2.  S.  134  ff.)  ei  vindicavit, 
quippe  qui  in  omnibus  casibus,  quibus  celeri  opus  sit 
auxilio,  ut  in  apoplexiis,  cutis  exanthematibus  subito 
repressis  et  cet.  nullum  remedium  aptius  esse  dicat,  ad 
vires  vitales  refocillandas  et  cutis  actionem  instaurandam; 
vesicantia  hisce  in  casibus  longe  ei  cedere,  affirmat. 
Spiritus,  vestigia  ejus  secutus,  in  pectoris  inflammationi- 
bus, scarlatina,  morbillis,  typho,  prosopalgia  urticationem 
administravit  eventusque  tam  salutiferos  obtinuit,  ut  summa 
admiratione  digni  sint  ejusque  methodus  aemulationem 
mereatur. 

§.  4. 

Nonnulla  sunt  urticae  genera,  quae  hunc  ad  finem 
adhiberi  solent;  aptissimae  omnium  habentur  urtica  urens 
et. dioica  W ili d.  nec. non  urtica  populifera  Linn.  Tertiam 
Wallroth  prae  ceteris  commendat  (Schedulae  criticae 
Horae  Halensis.  I.  Hal.  1821);  „ reliquis  enim,  inquit, 
fortius  urit  mihique  in  casibus  apoplecticis  curandis 
saepius  utilissima  fuit.”  Folia  et  caules  harum  urticarum 

setulis  acutis,  rigidis,  satis  pellucidis,  quae  basi  paulo 
crassiori  insident,  muniuntur.  Belir,  qui  explorationem 
accuratiorem  instituit  (Rust’s  Magazin.  Bd.  XVII.  St.  2. 
S.  380),  haec  tradit:  circa  basin,  quae  pariter  atque  apex 
canalem  complecti  videtur,  facta  discisione  massa  quaedam 
pulposa,  interdum  humoris  guttula  scaturit.  Basi  vulsellae 
ope  compressa,  protinus  in  apice  setulae,  dummodo 
planta  omnino  recens  sit,  guttula  pellucida  apparet.  Si 
setula  cuti  infixa  celeriter  retrahitur,  non  raro  gutta 
apici  inhaerens  observatur  dolorque  et  tumor  vulnera- 
tionem excipientes  minus  graves  evadunt.  Quodsi  liquor 
e setulae  apice  expressus  acu  excipitur  cutique  inseritur, 
statim,  tamquam  planta  ipsa  cutem  asserit,  sensatio  ar- 
dens, postea  pruriens  exoritur  et  interposita  circiter  horae 
minuta  tumor  rubicundus  super  cutem  emergit,  qui  aegro- 
tos ad  scabendum  et  vellicandum  compellit.  Contra  sa- 
por, acre  quoddam  in  setulis  inesse,  non  indicat  (Belir 
1.  c.).  Urtica  urens  Willd.  aculeos  habet  majores  et 
numerosiores,  quam  dioica,  quamobrem  illa  ad  urtica- 
tionem  magis  apta  est.  Observatum  esse  dicitur,  urticas 
mox  ante  tonitru  decerptas  et  ad  cutem  applicatas,  in- 
tensius urere  celeriusque  rubefacere,  contra  post  pluviam 
carptas,  imprimis  cum  tonitru  conjunctam,  levissimum 
praestare  effectum.  Quodsi  observationes,  quatenus  ad 
liquorem  e setulis  scaturientem  respiciunt,  cum  vero  con- 
gruunt, quod  quidem  propter  dexteritatem,  qua  illae  ob- 
servationes institutae  esse  videntur,  dubitare  non  licet, 
facile  modus  illustratur,  quo  urticae  in  corpus  agant; 
persuasum  enim  habere  debemus,  fluidum  cum  cute  com- 
municari, quod  irritationem  chemico  - vitalem  efficiat. 
Behr  inter  microscopica  quidem  experimenta  humorem 


propullantem  non  animadvertit,  verumtamen  ejus  prae- 
sentiam in  dubium  non  vocat.  Ubi  cutis  tangitur  urticis, 
magis  autem,  si  adversis  urticarum  setulis  permulcetur, 
aut  caeditur,  aculei  facile  in  cutem  descendunt  et  sensa- 
tionem omnibus  notam  efficiunt,  nimirum  ardorem  et 
pruritum,  quibus  in  unoquoque  loco  vulnerato  tumor  par- 
vus, albidus  aut  pallido -rubellus,  duriusculus,  limitibus 
circumscriptus,  succedit.  Si  vulneratus  a vellicando  ab- 
stinet, aut  frigus  blandave  remedia  adhibet,  intra  unam 
alteramque  horam  tumor  subsidit  dolorque  evanescit;  sin 
scabendo  tentatur,  ambitus  tumoris  atque  rubor  increscunt, 
pulsatio  superficialis  accedit  et  inflammatio  evolvitur  erysi- 
pelatosa,  neque  diuturna  neque  certa  stadia  emetiens, 
quippe  quae  tantum  a topicae  irritationis  intensitate  pen- 
dere soleat.  Locorum  vulneratorum  irritatio  tanto  vehe- 
mentior  est,  quanto  majores  et  rigidiores  urticarum  sunt 
setulae;  plantae  recentes  et  adultae  maximum,  immaturae 
et  siccatae  levem  aut  nullum  omnino  effectum  proferunt. 
Cutis  quoque  indoles  haud  parvi  est  momenti.  Epider- 
mis callescens  volae  manus  hominum  vitae  laboriosae 
duriori  deditorum,  quominus  setulae  cutem  vulnerent, 
impedit;  contra  epidermis  tenera,  mollis,  qualis  esse  so- 
let in  facie  interiore  crurum  et  brachiorum,  in  ventre  et 
dorso,  facillime  urticarum  aculeos,  in  cutem  descenden- 
tes, nervorum  tenuissimorum  vasorumque  capillarium 
reactiones  supra  memoratas  evocare,  patitur.  Praeterea 
nemo  non  intelligit,  reactionis  gradum  ad  modum  variare 
prp  cutis  incitabilitate,  quae  nonnullis  in  casibus  tam 
singulari  excellit  idiosyncrasia,  omnem  explicationem 
respuente,  ut  vel  minimi  stimuli  irritationem  vehementem 
ac  diuturnam  inferant.  De  istis  hominibus  recte  metuit. 


Baco  Verulamiensis,  ne  urticatio  plus  detrimenti  quam 
utilitatis  inferat:  „ Suspecta  est  illa,  inquit,  ne  propter 
venenatam  nonnullam  qualitatem  urticae  serpigines  usu 
frequente  inducat  et  mala  cutis.”  Non  adeo  quidem  fre- 
quens illa  est  idiosyncrasia  (nimia  cutis  vulnerabilitas), 
attamen  unicuique  medico  cognita  et  apud  mulieres  cre- 
brius quam  apud  viros  obvia. 

§.  5. 

Effectus  urticationis  secundarios  quod  attinet,  non 
alii  sunt,  ac  reliquorum  epispasticorum,  de  quibus  nunc 
exponam. 

Primum,  quod  nobis  occurrit,  phaenomenon  secun- 
darium, in  excitatione  universi  systematis  sensiferi  et 
irritabilis  cernitur,  quam  eo  graviorem  esse  oportet,  quo 
major  topicae  irritationis  intensitas  atque  extensitas,  quo 
promptior  partis  irritatae  sensibilitas  et  quo  alacrior 
utriusque  systematis  incitabilitas  locum  habet.  Excitationi 
systematis  nervorum  vasorumque  illud  tribuendum  est, 
quod  interdum  sudores  urticationem  sequuntur.  Neque 
minus  inter  secundarios  effectus  referenda  est  irritatio 
sympathica  organorum  longius  distantium,  quae  cum  par- 
tibus urticatione  lacessitis  commercium  alunt  physiologi- 
cum. Quam  sympathicam  vel  consensualem  irritationem 
non  proprium  esse  epispasticorum  effectum,  sed  quibus- 
cunque remediis,  imo  internis  etiam,  evocari  posse,  inter 
omnes  certo  constat. 

Quum  corporis  partes  non  modo  consensum,  verum 
quoque  antagonismum  inter  se  alant,  urticatio,  excitata 
actione  antagonistica,  derivationem  ab  aliis  partibus  prae- 

stat,  quem  ejus  effectum  non  minus  salutarem  esse  pu- 
tamus, quam  mere  excitantem.  Praeterea  huic  urticationis 
virtuti  aliquid  proprii' inest,  quo  ab  aliis  epispasticorum 
generibus  haud  mediocriter  discrepat.  Primo  loco  po- 
nenda est  celeritas,  qua  irritatio,  ergo  antagonisticus 
quoque  effectus  inducitur;  hac  parte  cauteria  tantum  actua- 
lia urticationi  praecellunt  et  ea  remedia,  quae  immediata 
emanatione  thermogenii  iis  inhaerentis  irritare  solent. 
Porro  singulares  illae  cutis  intumescendae  mediocriter 
elevatae  et  limitibus  circumscriptae,  quae  urticationem 
semper  sequuntur,  nullo  alio  epispastico  producuntur; 
causa  hujus  rei  in  eo  cernitur,  quod  irritamentum  per 
urticas  cum  corpore  communicatum  non  suppremae  in- 
haeret cuti,  sed  in  ejus  substantiam  descendit,  itaque  ab 
interioribus  versus  exteriora  agit.  Singuli  urticarum 
aculei,  dum  pluribus  locis  discretis  in  cutem  demittuntur, 
acriorem  evocare  valent  sensationem,  quam  sinapismi, 
radix  armoraciae,  cantharides,  id  quod  nostri  remedii 
efficacitatem  non  mediocriter  evehit.  Quodsi  urticatio- 
nem cum  acupunctura  comparare  velis,  hanc  utriusque 
rationem  esse  videbis:  acupunctura  nervos  quosdam  sin- 
gulares, situm  habentes  profundiorem,  prae  ceteris  irri- 
tare molitur,  urticatio  autem  retia  nervorum  per  cutis 
superficiem  discurrentium;  e quibus  patet,  urticationis 
effectum,  intensitate  vix  minorem,  quam  acupuncturae, 
per  ambitum  multo  majorem  diffundi.  Duo  denique 
supersunt  irritamenti  genera,  quibus  analogam  habere 
licet  urticationem : primum  insectorum  nonnullorum,  quo- 
rum aculeus  in  cutem  demittitur,  ut  apum,  vesparum, 
crabronum  etc.  puncturae,  quae  violentiorem  quidem, 
sed  magis  circumscriptum,  quam  urticatio,  effectum  pro- 


17 


ferunt;  deinde  irritamentum  illud  morbosum,  quod  affectio 

% 

cutis  exanthematica  infert,  quae  urticaria  nobis  vocatur.  — 
Quemadmodum  urticationis  effectus,  ut  supra  adnotavi, 
magna  cum  rapiditate  intrat,  ita  etiam  brevi  praeterire 
solet;  utramque  ab  una  et  eadem  causa  pendet;  incita- 
mentum nimirum  summa  excellit  volatilitate  et  organicae 
mutationes,  quas  provocat,  tam  exiguae  sunt,  ut  breve 
temporis  spatium  ad  eas  tollendas  normamque  restituen- 
dam sufficiat.  Modo  una  tantum,  modo  aliquot  horis 
opus  est,  ut  omnia'  mutationum,  quas  urticatio  induxit, 
vestigia  prorsus  deleantur.  Haec  remedii  nostri  indoles 
haudquaquam  vilipendenda  est.  Singularis  enim  effica- 
citatis fugacitas,  quae  corporis  organisationem  obiter 
tantum  offendit,  vitam  vero  nerveam  et  vasorum  capil- 
larium actionem,  uti  videtur,  non  minus  per  acrimoniam 
vegetabilem  aculeis  urticarum  insidentem  dynamice  inci- 
tat, quam  mechanice  per  aculeorum  cuspides,  multis  in 
casibus  urticationi  prae  aliis  epispasticis  principatum 
comparat,  singulatim  iis  in  exemplis,  quibus  irritatione 
intensiore  et  repetita  opus  est. 


§.  e; 

Magnus  tam  chronicorum  quam  acutorum  morborum 
est  numerus,  in  quibus  medici  urticationem  partim  cum 
successu  adhibueiiunt,  partim  ratiociniis  nixi  commen- 
darunt. Nec  in  variis  nec  in  iisdem  quidem  morborum 
generibus  semper  certum  et  exoptatum  esse,  vel  esse 
posse  hujus  medii  effectum,  facili  intelligitus  negotio.  Dein- 
ceps afferre  liceat  morbos  singulares,  quibus  curandis 

urticatio  magis  minusve  consentanea  esse  videtur.  Para- 
lyses caput  omnium,  qui  urticationem  adhiberi  patiuntur, 
morborum  constituunt,  jam  supra  adnotavimus,  nostrum 
lemedium , prae  ceteris  contra  morbos  paralyticos  ad- 
ministratum, haud  raro  prosperrimum  obtulisse  eventum, 
id  quod  observationibus  literis  consignatis  extra  dubita- 
tionem ponitur.  Urticatio  in  morbis  paralyticis  non 
minus  locali  nervorum  periphericorum  irritatione  agit, 
quam  stimulo  per  sympathiam  ad  nervorum  origines 
atque  truncos  propagato.  Sin  accuratius  meditamur, 
quam  multiplices  et  quam  diversae  exstent  causae,  quae 
morbos  paralyticos  inferre  possint  et  revera  inferant, 
facile  nobis  persuadebimus,  non  unamquamque  paralysin 
ita  esse  constitutam,  ut  urticatio  ei  succurrere  valent. 
Nominatim  effectum  hujus  remedii  pariter  ac  aliorum 
omnium,  tam  externorum  quam  internorum,  irritum  esse 
oportet,  si  irreparabilis  alienatio  partis  cujusdam  cerebri 
aut  medullae  spinalis,  destructio  organica,  emollitio  aut 
tabescentia,  si  tumores  in  cerebrum,  aut  medullam  spi- 
nalem, aut  truncos  nervorum  quorundam  pressionem 
exhibentes,  si  effusiones  copiosae  liquoris  serosi,  cruenti, 
purulenti  cet.  paralysin  effecerunt.  Difficillimum  quidem 
esse  scimus,  dictas  caussas  in  omnibus,  quibus  subsunt, 
casibus  explorare;  at  si  exploratae  sunt,  itaque  diagnosis 
extra  omnem  dubitationem  posita,  nemo  tam  simplex 
remedium,  urticationem,  auxilium  praestiturum  esse  opina- 
bitur. Sin  haec  mittamus,  non  possumus  non  fateri, 
plura  paralyseos  genera  superesse,  quae  urticationi  im- 
pugnari queant  ac  debeant.  Primum  paralyses  commone- 
facio ex  nervorum  adynamia,  quae,  membra  singularia 

obsidentes,  haud  raro  insultus  apoplecticos  praegressos 
sequuntur,  etiamsi  partium  centralium  systematis  nervosi 
prius  affectarum  functiones  ad  normam  reverterunt,  id 
quod  jam  Celsus  adnotavit.  Behr  (Rust’s  Magazin 
XVII.  S.  374)  adhibita  urticatione  hominem  in  integrum 
restituit,  quem  post  apoplexiam  hemiplegia  ad  sensum 
(anaesthesia),  salvo  motu  voluntario,  tentaverat.  — Deinde 
huc  referendae  sunt  paralyses  inductae  causis  insolitis 
celeriter  praetereuntibus,  vitam  nervorum  exhaurientibus 
vel  opprimentibus,  quales  sunt  corporis  mentisve  conten- 
tiones gravissimae,  animi  pathemata  vehementissima,  nempe 
deprimentia.  Magnopere  autem  spes  auxilii  infringitur, 
si  causae  antea  memoratae  diuturnam  et  continuam  in 
corpus  efficacitatem  exseruerunt.  Respondere  etiam  urti- 
catio  dicitur  paralysibus,  quae  febribus  nervosis  malignis 
et  morbis  apyreticis  diuturnis  originem  debent;  at  de 
effectu  ejus  in  hoc  paralysium  genere,  quod  equidem 
scio,  nihil  certi  adhuc  diremtum  est.  De  iis  paralysibus, 
quae  ex  materia  morbosa  specifica,  aut  dyscrasia  ner- 
vos adorta,  e.  gr.  ex  rheumaticis  vel  arthriticis  causis, 
ex  repercussione  morborum  exanthematicorum  cet.  pro- 
fectae sunt,  infra  nonnulla  subjiciam,  ubi  de  his  morbis 
seorsim  verba  facturus  sum.  Paralyses,  quarum  caussa 
in  veneno  metallico,  ut  cupro  aut  plumbo,  posita  est, 
urticatione  posse  sanari,  sunt  qui  affirment;  quum  autem 
certis  destituamur  observationibus,  id  comprobantibus, 
i es  suspecta  esse  videtur;  diffitendum  enim  non  est,  ve- 
nena illa  nervorum  vitam  plerumque  eo  gravius  opprimere 
aut  exstinguere,  quo  tardius  vim  suam  in  organismum 
exercuerint.  Ceterum  neminem  vituperandum  esse  ju- 

dico,  qui  hisce  in  paralysibus  urticatione  utatur,  nam 
solae  observationes  et  experimenta  dirimere  debent,  quid 
praestare  possit,  quid  non  possit.  Haud  temerarium  est 
opinari,  certos  fines,  quibus  urticationis  effectus  circum- 
cludatur, aliquando  posse  constitui,  si  viam  indigitatam 
strenue  persequamur.  Spiritus  (L.c.)  remedium  nostrum 
generatim  in  iis  tantum  casibus  auxilium  polliceri  existi- 
mat, in  quibus  paralysis  nondum  inveteraverit,  cui  sen- 
tentiae in  universum  nos  quoque  suffragari  haud  dubi- 

tamus. 

Jam  quaestio  sequitur,  diremtu  difficillima,  utrum 
urticatio  sexualium  virilium  paralysi,  seu  impotentiae  vi- 
rili mederi  queat,  quod  priorum  saeculorum  medici  non- 
nulli persuasum  habuerunt.  Si  ad  fontem  respicimus, 
ex  quo  virilis  impotentia  profluit,  vel  sublatam  seminis 
secretionem  ei  subesse  videmus  apud  homines  decrepitos, 
sive  aetate  provectiores,  sive  juniores,  vel  paralysin 
eorum  nervorum,  qui  per  musculos  ischio -cavernosos 
et  bulbo-cavernosos  distribuuntur.  Prima  conditio,  quae 
cum  vegetabilium  deflorescentia  apte  comparatur,  vix  ullo 
auxilio  seminis  secretionem  instaurari  patitur,  quare  urti- 
cationi  locus  esse  non  potest;  conditio  altera  autem 
causam  et  gradum  mali  respici  jubet,  id  quod  in  omni- 
bus paralysibus  necessarium  esse,  nemo  ignorat.  Pleris- 
que  in  casibus  excessus  in  Venere  hujus  paralyseos 
continet  causam  et  nervorum  debilitatem  inde  profectam 
cum  substantiae  nerveae  tabescentia  conjunctam  esse, 
probabile  est,  quae,  quominus  urticatio  utilitatis  quid- 
quam posse  praestare,  plane  impediat.  Altera  parte 
mera  genitalium  virilium  debilitas,  torpor,  imo  paresis 

incipiens,  non  raro  aliis  remediis  irritantibus  auferuntur, 
aut  per  aliquod  tempus  saltem  depelluntur,  quamobrem 
urticationem  quoque  salutiferam  fore,  merito  ratiocinari 
licet.  Ceterum  vis  urticationis  aphrodisiaca  multorum 
auctorum  fide  dignorum  testimoniis  confirmata  est;  quae 
si  ita  se  habent  efficacitas  ejus  ad  tollendas  genitalium 
paralyses  aliquanto  probabilior  redditur,  quoniam  coeundi 
instinctus  saepe  facultatem  supponit,  huic  instinctui  satis- 
faciendi. Quodsi  genitalium  debilitas,  non  completa  para- 
lysis, post  graves  atque  diuturnos  morbos  accessit,  neque 
evanuit,  si  reliquum  corpus  perfectam  instaurationem 
obtinuit,  itidem  ad  urticationem,  ut  salutiferum  reme- 
dium, confugiendum  est.  Si  qui  coitum  hisce  in  casi- 
bus urticationi  praeferendum  esse  statuunt , mediten- 
tur  necesse  est  supervacua  esse  remedia,  si  partium 
genitalium  vigor  eatenus  restitutus  sit,  ut  coitus  exer- 
ceri queat. 

Dysuriam  et  ischuriam  urticatione  sublatas  esse,  plu- 
res  memoriae  tradiderunt  (Hecker,  Arzneimittellehre  I. 
S.  646).  Priusquam  vero  de  hac  re  judicium  feramus, 
scire  oportet,  non  unamquamque  urinae  retentionem  illi 
remedio  auxilium  debere,  sed  respiciendam  esse  causam, 
quae  eam  induxerit.  Quae  si  reputamus  simulque  agendi 
rationem,  quae  urticationis  est,  intuemur,  facili  negotio 
intelligimus , nonnisi  dysuriam  et  ischuriam  paralyticam 
atque  spasticam  hoc  auxilii  genere  posse  sublevari  aut 
plane  depelli.  Quodsi  enim  urinae  retentio  ex  causis 
mechanicis  aut  inflammatoriis  originem  duxit,  quod  non 
raro  evenit,  urticationem  omnino  noxiam  existimare  de- 
bemus, quippe  quae  irritationem  efficiat,  sanguinis  con- 

gestionem  atque  inflammationem  allieiat  levesque  aut 
mediocres  molestias,  quibus  aeger  conflictatur,  ad  sum- 
mum fastigium  evehere  possit.  Spasticam  urinae  reten- 
tionem praecipue  hoc  remedio  auferri,  observationes 
docuerunt;  causa  haud  dubie  in  stimulorum  morbificorum 
derivatione  cernitur,  quae  administrata  urticatione  ab 
interioribus  partibus  ad  exteriores  efficitur.  Sin  reme- 
dium hocce  ischuriae  paralyticae  medetur,  quod  multo 
rarius  contingit,  non  derivatio  momentum  agens  est,  sed 
irritatio,  quae,  inde  a nervis  cutaneis  procedens,  orga- 
norum uriniferorum  nervos  reficit  eorumque  functiones 
instaurat.  Qui  hisce  in  casibus  urticationis  effectum 
praesagire  velit,  aeque  ac  in  superioribus  causas,  gradum 
atque  diuturnitatem  paralyseos  respiciat  necesse  est. 
Ceterum  effectus,  quem  urticatio  in  organa  urinifera  et 
sexualia  exserit,  quod  ad  indolem  idem  esse  videtur, 
quoniam  utrumque  systema  iisdem  agentibus  et  excitatur 
et  deprimitur. 

Quibus  expositis,  ad  alias  morborum  species  gradum 
facio,  in  quibus  curandis  maxima  urticationis  vis  esse 
dicitur,  ad  rheumatismum  nimirum  et  arthritidem.  Proxi- 
mum quidem  est,  ut  suspicemur,  nostrum  remedium  prae- 
cipue chronicae  utriusque  morbi  formae  respondere,  ut- 
pote  quae  frequentissime  cum  paralyticis  affectionibus 
complicetur  (Hufeland,  Journ.  XI.  3..  S.  llfi);  at, 
quamquam  ea,  quae  modo  retuli,  a veritate  aliena  non 
sunt,  tamen  viri  magna  quidem  auctoritate  (S.  G.  Vogel, 
Handbuch  der  pract.  Arzneiwiss.  II.  3.  Ausg.  S.  209.) 
contestantur,  in  secundo  rheumatismorum  acutorum  stadio, 
postquam  tumor  inflammatorius,  rubor  aliaque  phaeno- 

mena  cesserint,  sensibilitas  autem  morbosa  partium  af- 
fectarum, motum  earum  prohibens  somnumque  auferens, 
remanserit,  magnam  urticationi  efficacitatem  esse  assignan- 
dam. Fortasse  salutaris  ille  usus,  quem  urticatio  in 
morbis  rheumaticis  praebet,  cum  theoria  conciliari  potest, 
quam  Schoenlein  (Pathologie  und  Therapie.  Th.  II. 
1839  S.  170.)  de  rheumatismi  natura  profitetur.  Cutis 
electricitas,  inquit,  mirum  in  modum  est  mutata;  cutis 
enim,  quae  statu  normali  est  conductor  et  electricitatem 
in  corpore  evolutam  foras  emittit,  in  rheumatismo  dere- 
pente evadit  isolator;  electricitas  ergo  sub  sute  colligitur 
partimque  dolorem  vehementissimum  gignit,  quo  aegroti 
cruciantur,  partim  hydropsiis  acutis  rheumatismo  acerbiori 
frequenter  supervenientibus,  ansam  praebet.  Quae  cum 
ita  se  habent,  temerarium  non  videtur  ratiocinium,  urtica- 
tionem  cutis  alienatam  actionem  suspendere,  i.  e.  isola- 
torem  rursus  mutare  in  conductorem  eoque.  modo  rheu- 
matismi fontem  praecludere.  Neuralgiis  etiam,  quae  haud 
raro  e rheumaticis  causis  emergunt,  aut  rheumaticas  af- 
fectiones excipiunt,  urticatio  nonnunquam  egregie  opitula- 
tur, id  quod  casus  quidam  prosopalgiae  Fothergilli,  quem 
Spiritus  (L.  c ) descripsit,  certissime  confirmat-  Paucis 
hunc  casum  adumbrare  liceat:  puella,  viginti  annos  nata, 
tenera  et  admodum  sensibilis,  perfrigerio  in  prosopal- 
giam  Fothergilli  incidit.  Quum  tormenta  atrocissima 
nullo  remedio  possent  demulceri,  ambo  crura,  marmoreo 
frigore  correpta,  quorum  calor  nullo  modo  redintegraba- 
tur, repetitis  vicibus  caedebantur  urticis.  Tertia  demum 
hujus  remedii  applicatio  ruborem  caloremque  pedum  re- 
vocavit, quo  facto  prosopalgia  feliciter  depellebatur. 


24 


Inter  morbos  febriles,  quibus  urticationis  usus  con- 
sentaneus esse  dicitur,  acuta  exanthemata  haud  infimum 
locum  tenent,  sive  ab  eruptione  prohibita,  sive  post  eru- 
ptionem repercussa  sint.  Quod  ad  primum  attinet,  nemi- 
nem terrentia  fugiunt  symptomata,  quae  exanthematum 
eruptionem  saepe  antecedunt,  ut  spasmi  cujuslibet  gene- 
ris, deliria,  capitis  artuumque  dolores  inimicissimi,  sopor, 
pectoris  oppressio  cum  pulsu  parvo,  suppresso,  frequen- 
tissimo.  E grassantium  morborum  constitutione  plerumque 
de  fonte  horum  symptomatum  (nimirum  si  nulla  adhuc 
exanthematis  vestigia  in  conspectum  prodierunt)  concludere 
licet;  etenim  si  acutorum  exanthematum  epidemiae  vigent, 
magna  cum  probabilitate  ratiocinabimur,  relata  illa  phae- 
nomena impeditae  exanthematis  eruptioni  esse  imputanda. 
Non  semper  solita,  quibus  utimur,  remedia  sufficiunt,  ut 
hostis  occultus  in  apricum  eliciatur.  Spiritus  ad  hunc 
finem  consequendum  urticationem  omnibus  aliis  remediis 
praestare  contendit  pluribusque  observationibus  suam  sen- 
tentiam fulcit.  Is  enim  altero  in  casu  exanthema  scarla- 
tinosum, in  altero  erysipelas  suppressum  ad  plures  super- 
ficiei externas  partes  restituit  eaque  methodo  in  casu 
priore  soporem  valde  periculosum,  in  secundo  pectoris 
inflammationem  vehementissimum , summa  cum  apathia 
complicatam,  profligavit  (L.  c.  S.  434  u.  438).  Non 
minus  prosperum  urticationis  effectum  Schwarz  (II  u fe- 
land’s  Journ.  XV.  St.  2.  S.  155)  post  suppressam  scar- 
latinam observavit;  quamquam  enim  repercussum  ex- 
anthema ad  cutem  non  revertebatur,  tamen  specifica  or- 
gani cutanei  irritatio  urticis  inducta,  cum  rubore  ac 
tumore  conjuncta,  vitae  periculum  depulit,  quod  cum 

deliriis,  extremitatum  algore,  sublata  deglutiendi  facultate, 
animi  deliquiis,  ingente  anxietate  imminebat.  Jtard  (Die 
Krankheiten  des  Ohrs  und  des  Gehors;  a.  d.  Franz. 
Weimar  1822.  S.  446)  aliquoties,  rubeolis  celeriter  re- 
pressis, totam  corporis  superficiem  urticis  caedi  jussit, 
deinde  diaphoretica  exhibuit  eventumque  saluberrimum 
tali  ratione  obtinuit.  Spiritus  (L.  c.  S.  444)  eodem  re- 
medio puerum,  quem  morbillorum  suppressio  in  extre- 
mum vitae  periculum  adduxerat,  salvum  reddidit.  Exan- 
thema hoc  in  casu  adhibita  urticatione  ad  cutem  restitue- 
batur. Plura  exempla  descriptis  similia  alii  medici 
apposuerunt. 

Inter  reliquos  morbos  febriles  solus  propemodura 
typhus  paralyticus  medicorum  animos  ad  urticationem 
administrandam  invitasse  videtur;  soporem  enim  febrilem, 
quem  hocce  remedio  depulsum  esse,  Piso,  professor 
Patavinus,  affirmat,  nihil  aliud  nisi  typhum  fuisse,  proba- 
bile est.  Ex  numero  observationum  a recentioribus 
medicis  traditarum,  maximi  momenti  eae  sunt,  quas  Spi- 
ritus (L.  c.  XVII.  S.  150.  u.  XX.  S.  439)  nobiscum 
communicavit.  Quamquam  pluribus  in  casibus  summum 
imminebat  vitae  periculum,  id  quod  pulsus  maxime  irre- 
gularis, delirium  continuum,  vultus  rigidus,  petechiae, 
carphologia,  involuntariae  alvi  excretiones  indicabant,  ta- 
men urticatio  alternis  horis  repetita  tantum  auxilii  prae- 
stitit, ut  non  modo  vita  servaretur,  sed  etiam  valetudo 
integra  restitueretur.  Exemplum  notatu  haud  indignum, 
quo  capitis  dolor  inimicissimus,  perfrigerium  secutus, 
nostro  remedio  profligabatur,  Setti  (Ital.  med.  chirurg. 
Biblioth.  I.  1.  S.  180)  descripsit. 

In  casibus,  qui  ad  suppressa  vel  retenta  exanthemata, 
nec  non  ad  typhum  paralyticum  spectant,  prosper  effe- 
ctus non  semper  urticationis  adrainistrationem  immediate 
excepit.  Nonnulli  aegrotantes,  gravissime  afflicti  et  con- 
scientiae expertes  initio  in  urticadonem  neque  reagebant, 
neque  cutis  efflorescentiam  rubore  ac  tumore  conspicuam 
experiebantur,  qui  casus  aequiparandi  sunt  iis,  in  quibus 
vesicantia  imposita  propter  magnam  cutis  anergiam  effe- 
ctum debitum  recusant.  Nihilominus,  urticatione  per  hora- 
rum dimidiarum  vel  integrarum  intervalla  denuo  adhibita, 
cutis  receptivitas  ita  mutabatur,  ut  exoptatus  appareret 
eventus,  quem  modo  sensus  irritamenti  haud  ingrati,  modo 
inquies  magna,  modo  dolor  ingens,  quo  commoti  aegro- 
tantes hanc  operationem  detrectare  conabantur  prae- 
nunciabant. 

Omnibus  hisce  in  casibus,  pulsus  antea  exilis  in  ple- 
niorem, irregularis  in  regularem,  nimis  frequens  in  ra- 
riorem commutabatur  et,  vel  emergentibus  sudoribus  vel 
non  emergentibus,  quies  in  locum  magnae  inquietis  suc- 
cessit, quae  somnum  placidum  et  recreantem  laborantibus 
subvehebat.  Adnotandum  vero  est,  semel  adhibitam  ur- 
ticationem  nunquam  suffecisse,  quippe  cujus  effectus  nimis 
fugax  sit  atque  transitorius;  operatio  igitur  pro  vario 
receptivitatis  gradu,  quem  cutis  ostendebat,  alternis,  ternis 
aut  quaternis  horis  repetenda  erat. 


§•  7. 

Hactenus  de  iis  tantum  morbis  disserui,  in  quibus 
urticatio  modo  majore  modo  minore  cum  fructu  a me- 


dicis  est  administrata,  quaeritur  autem,  num  fines,  qui- 
bus hujus  operationis  effectus  continetur,  latius  extendendi 
sunt.  Experimenta  tantum  iterum  iterumque  instituta,  ut 
supra  adnotavi,  hanc  quaestionem  dirimere  possunt.  Quum 
irritatio  cutis,  quam  urticatio  inducit,  maguum  per  ambi- 
tum possit  extendi,  imo  propter  singularem  effectus  na- 
turam atque  fugacitatem  per  totam  corporis  superficiem 
sine  ullo  periculo  diffundi,  magna  cum  probabilitate  ra- 
tiocinari licet,  eandem  in  multis  aliis  morbis  cum  successu 
posse  administrari,  in  quibus  alia  remedia  epispastica  in 
usum  vocari  soleant  utilitatemque  praestent.  Si  vera 
sunt,  quae  Cardanus  retulit,  mammas  puellarum  casta- 
rum urticis  caesas  lac  edere,  nemo  sane  diffitebitur,  hocce 
remedio  suppre*ssam  lactis  secretionem  restitui  morbosque 
sanari  posse,  qui  ex  illa  suppressione  originem  duxerint. 
Quae  si  observationibus  confirmantur,  dubitare  vix  licebit, 
urticationem  in  morbis  systematis  uterini  e.  c.  in  ame- 
norrhoeis  et  menostasiis,  fore  salutiferam,  eo  magis,  quod 
recentiores  remedium  horum  morborum  in  mammarum 
irritatione  cerni,  existimant. 

Quodsi  res  in  facto  positas,  quarum  mentionem  feci- 
mus, probe  pensitamus,  metastases  morborum  ab  externis 
partibus  ad  internas  conversorum,  generatim  ad  urtica- 
tionis  administrationem  nos  invitare  debere,  facile  intel- 
ligimus,  prae  omnibus  metastases  erysipelatis  atque  ar- 
thritidis, quos  morbos  mira  fugacitate  excellere,  inter 
omnes  constat.  Imo  Setti  (L.  c.  S.  181)  commemorat, 
applicationem  hujus  remedii  ad  revocandam  scabiem  sup- 
pressam esse  laudatam.  Haud  minorem  efficacitatem  ur- 
ticatio polliceri  videtur  in  morbis  neuralgicis  atque  spasticis, 

quorum  causa  in  nimia  systematis  nervorum  incitabifitate, 
aut  in  metastasibus  posita  est,  id  quod  ad  nonnulla  ce- 
phalalgiae genera,  ad  asthma  spasticum  et  cardialgiam 
referre  licet. 

Miccoli  jun.  hoc  remedium  egregio  cum  fructu  con- 
tra epilepsiam  et  Miccoli  sen.  contra  atrocissimas  con- 
vulsiones, quae  crustae  lacteae  repercussae  originem 
debebant,  adhibuerunt  (Setti,  L.  c.  S.  183). 

Partim  fugacitas  effectuum,  partiin  illud  momentum, 
quod  urticatio  nervorum  incitabilitatem  minime  per  hy- 
perstheniam  hebefacit  vel  exhaurit,  itaque  repetita  expli- 
catione novam  semper  et  alacrem  nervosi  systematis 
excitationem  inducit,  tantam  dignitatem  huic  remedio  con- 
ciliant, ut  plurimis  epispasticis  praeferri  mereatur.  Quibus 
pensitatis,  fide  non  prorsus  indigna  videntur,  quae  Car- 
danus  et  Miccoli  sen.  scribunt,  quorum  ille  melan- 
choliam urticatione  curandam  suadet,  hic  soporem,  qui 
insanabilis  putaretur,  a se  sublatum  esse,  affirmat. 

Sub  finem  opusculi  non  possum,  quin  morborum  in- 
flammatoriorum et  nervosorum  mentionem  faciam,  qui 
cum  scorbuto  aut  febri  putrida  complicati,  solitorum 
epispasticorum  applicationem  periculosissimam  reddunt, 
quoniam  ulcera  gangraenosa  facillime  exoriuntur.  His 
in  casibus  urticationi  locum  esse  nemo  non  intelligit. 


§.  8. 

Quotiescunque  urticatio  repetitur,  recens  decerptis 
urticis  opus  est,  quavis  enim  operatione  altera  aculeorum 
pars  diffringitur,  altera  ita  flectitur,  ut  in  cutem  descen- 


dere  eamque  irritare  nequeat.  Quod  ad  quantitatem 
attinet,  talis  urticarum  quaque  vice  adhibendarum  nume- 
rus sit,  ut  puncturae  quam  maxime  multiplicentur,  unaque 
ab  altera  vix  minimo  distet  intervallo ; quem  ad  finem 
consequendum,  dimidio  fere  maniplo  opus  est.  Partes 
vel  mediocriter  caeduntur  urticis,  vel,  adversis  earum 
setulis,  permulcentur.  Respecto  denique  applicationis 
loco,  totus  truncus  et  extremitates  urticationi  patent; 
inflammatis  partibus  esse  parcendum,  vix  opus  est,  quod 


commemorem. 


IMatus  sum  ego  Ferdinandus  Oswaldus  Ruh  die  duodecimo 
m.  Julii  anni  undevicesimi  Torgaviae,  patre  Augusto  Friderico, 
prius  nosocomii  militaris  inspectore,  eheu  morte  ante  sexennium 
mihi  erepto,  matre  Carolota  e gente  Schaale,  quam  deus 
optimus  maximus  vivam  salvamque  mihi  servavit.  Confessioni 
evangelicae  addictus,  primis  litterarum  elementis  imbutus  sum 
Torgaviae,  quo  facto  ibidem  adii  gymnasium,  quod  tunc  tem- 
poris rectore  Mueller  florebat,  cui  viro  clarissimo,  uli 
omnibus  gymnasii  praeceptoribus  maximas  habebo  gratias. 
Per  annos  septem  ibi  versatus,  m.  Aprili  a.  MDCCCXXXIX, 
testimonio  maturitatis  instructus,  inter  cives  instituti  medico- 
chirurgici  Friderico  - Guilelmiani  receptus  sum  et  per  qua- 
driennium hasce  frequentavi  scholas: 

Cei.  Beneke  de  logice  et  psychologia;  Cei.  Preufs  de 
historia;  'Cei.  T urte  de  physice  et  pharmacia;  111.  Hecker 
de  encyclopaedia  et  methodologia  medica,  de  pathologia  ge- 
nerali, de  Celsi  libris,  de  historia  medicinae;  111.  Link  de 
botanice,  historia  naturali,  de  loxicologia;  111.  Mitscherlich 
de  chemia  tam  organica  quam  anorganica;  111.  Schultz  de 
botanice;  111.  Lichtenstein  de  zoologia;  111.  Ilorn  de 
morbis  syphiliticis  et  psychicis;  111.  Schlemm  de  osleologia, 
syndesmologia,  splanchnologia,  analomia  organorum  sensuum; 
III.  Mueller  de  anatomia  et  universa  et  comparata  et  pa- 
thologica, nec  non  physiologia,  quo  eodem  una  cum  111. 


Schlemm  duce  cadaveribus  rite  secandis  operam  dedi;  111. 
Mitscherlich  jun.  de  materia  medica;  Cei.  Eck  de  seroio- 
tice  et  therapia  generali;  111.  Juengken  de  chirurgia;  111. 
C asper  de  arte  formulas  medicas  rile  concinnandi  et  de 
medicina  forensi;  III.  Schoenlein  de  pathologia  et  therapia 
speciali;  Beat.  Kluge  de  arte  fascias  chirurgicas  rite  im- 
ponendi, de  ossibus  fractis  et  luxatis,  de  chirurgia  generali, 
de  arte  obstetricia,  de  aciurgia;  Cei.  Froriep  de  aciurgia. 

Exercitationibus  clinicis  medicis,  chirurgicis,  ophthalmia- 
tricis,  obstetriciis,  medico  - forensibus  interfui  Virorum  Illu- 
strissimorum Truestedt,  Schoenlein,  Dieffenbach, 
Juengken,  Wolff,  Wagner,  Kluge. 

Quibus  omnibus  viris,  optime  de  me  meritis,  maximas 
ago  semperque  habebo  gratias. 

Postea  in  nosocomio  caritatis  per  integrum  annum  ver- 
satus, per  tres  annos  Vitebergae  chirurgi  centuriati  munere, 
duce  Exper.  Bertram,  viro  humanissimo  et  optime  de  me 
merito,  functus  sum. 

' 

Jam  vero  tentaminibus,  tam  philosophico  quam  medico, 
nec  minus  examine  rigoroso  coram  Gratioso  Medicorum  Or- 
dine superatis,  spero  fore,  ut  dissertatione  thesibusque  pu- 
blice defensis,  summi  in  medicina  ac  chirurgia  honores  in 
me  conferantur. 


I -o 


THESES. 


i» 

1.  Hernia,  etsi  mobilis,  tamen  incarcerata  esse 
potest. 

2.  Partus  tardus  operationem  non  indicat. 

3.  Signa  acustica  in  morborum  pectoris  diagnosi 
plus  valent  quam  subjectiva. 

4.  Graviditatis  ineuntis  non  certa  signa  existunt. 

5.  Blennorrlioea  et  catarrhus  idem  est. 

6.  Ulcera  syphilitica  sine  summo  periculo  topice 
nunquam  curantur. 


